Dag 2: EK IS... JOU HELPER - Benescke
Dag 2: EK IS… JOU HELPER
Met die skool se interhuis-atletiekbyeenkoms verlede Vrydag op Kathu in die Noord-Kaap, was die opgewondenheid tasbaar met die aanbreek van die 60 meter item vir die kleintjies. Vir 'n klomp ouers was dit hulle kindertjies se heel eerste atletiek deelname.
Net voor die skoot sou klap, het die afsitter egter vir Riaan van Straten, hoof van sport by die skool wat ook 'n voormalige Griekwa-, Arende- en Puma-rugbyspeler is, nader geroep omdat hy "'n klein probleempie" gehad het. By die wegspringpunt het die 5-jarige dogtertjie, Angie Motswamere in 'n rolstoel gesit wat ook aan die wedloop wou deelneem. Sy het iemand nodig gehad wat haar moes help. Eers toe Angie opstaan, het Riaan besef dat sy nie verlam is nie, maar sonder die onderste helfte van haar bene gebore is.
Sonder om twee keer te dink, het Riaan vir Angie op sy rug getel en ná die skoot afgevuur is met haar, al giggelend, saam met die ander dogtertjies tot by die eindstreep gehardloop. Dit was 'n oomblik wat die skare op hulle voete (en ook in trane) gehad het. By die eindpunt het Riaan vir Angie neergesit met 'n glimlag van oor tot oor. Vir haar was dit 'n droom wat waargeword het – 'n wonderwerk was sy vir ewig sal onthou.
In Psalm 54:6 lees ons: "Kyk, God is my helper. Dit is die Here wat my siel ondersteun." (1953-hersiening). In Psalm 121:1-2 staan geskryf: "Ek kyk op na die berge: waarvandaan sal daar vir my hulp kom? My hulp kom van die Here wat hemel en aarde gemaak het." En in Hebreërs 13:6 lees ons: "Die Here is my helper, ek ken geen vrees nie: wat kan 'n mens aan my doen?"
Uitdagings in ons werkplek, finansies, verhoudings, gesondheid of wanneer ons seergekry het deur mense wat veronderstel was om ons lief te he, beroof dit ons maklik van ons vreugde en lewenslus. Dit laat ons kompleet voel soos wat Angie moes voel by die beginpunt van die wedloop. Sy wou hardloop, maar het nie geweet hoe sy ooit die eindstreep sou haal nie.
Wanneer ons egter ons geloof en vertroue in EK IS, ons Helper plaas, beheer aan Hom oorgee en vertrou dat Hy weet wat in ons toekoms lê, beleef ons keer op keer hoe Hy ons optel en neem tot op 'n plek wat ons gedink het onmoontlik is. By Hom is daar immers geen beperkinge nie! Kom ons gee Hom 'n kans. Hy weet wat die beste vir ons is. Sterkte.
Vader God, baie dankie dat U my Helper is. Ek bring (noem jou situasie of die uitdaging) na U toe. Help my om in geloof volkome beheer aan U oor te gee en nie verder te stres oor die dag van môre nie met die wete dat U reeds daar is. Ek vra dit in die Naam van Jesus Christus. Amen.
Klik hier vir 'n foto van Riaan met Angie op sy rug tydens die wedloop: www.benescke.co.za
Opdrag vir die dag: Het jy al beleef hoe EK IS vir jou 'n Helper was in die verlede? Skryf dit neer. As jy gemaklik voel, deel gerus jou getuienis met ons by terugvoer@versndag.co.za.
Terugvoer: Om saam te gesels of terugvoer te gee oor die reeks, kan jy epos na terugvoer@versndag.co.za. Benescke
Dag 3: EK IS… ANTWOORD IN OORVLOED
Dankie vir die wonderlike dagstukke wat jul stuur. Dit is so wonderlik van pas in ons daaglikse lewe. Wat 'n pragtige situasie. Ek kan al sien dat die Here saam lag en juis. Amen
Riaan wat jy gedoen het was n ware daad uit die diepte van jou hart , die glimlag op die dogterjie gesig is n ware beloning en ek glo verewig in haar gedagtes ge graveer. Gods rykste seeninge
Riaan jy het daai dogtertjie se hart diep aangeraak en baie ander mense sin ook. Die glimlaggie op haar gesiggie vertel alles. Dit is wonderlik om te sien dat mense nog omgee vir mekaar. Mag die Here julle ryklik seen!!!
awesome Riaan!!! Dit was die Heilige Gees wat jou daar gelei het – dankie!!!!!
My hart was so aangedaan toe ek dit lees. Wonderlik Riaan vir die lig wat jy in die kindjie se lewe gebring het. Baie dankie Benescke, ek het jou dagstukkies so baie.
Die Here se dat dit wat jy aan een van die die geringstes doen het jy ook aan Hom gedoen. Voorspoed Riaan
Dit is seker een van die mooiste diensbaarheid stories wat ek nog gelees het!! Dankie aan die afsitter wat Angie se "beentjies" was en hulp gekry het om haar wens te vervul. Wat 'n getuienis het hierdie klein dogtertjie om eendag te vertel. Mag dit ook in haar lewe van toepassing wees dat sy die woorde " ek kan nie" met EK KAN, vervang!! Sy het dit reeds bewys. Angie, die afsitter en Riaan wees geseend. Mag ons almal julle voorbeeld volg. Mag ons vir ander tot diens wees. Minder van onsself en meer vir ander!
Dit is "amazing grace" !! Ons beleef dit elke dag met God wat by ons is. Hoeveel keer tel HY jou op en hol met jou – kom jy nog agter dat HY jou dra. Dis G E N A D E !!!!!!!!!! DANKIE VADER !!!!!!
Mag ek en jy net onwrikbaar glo en ook 'n verskil in ander se lewens maak. Dankie Riaan, jy's 'n champ !!
Is die Here nie goed vir ons nie. As ons Hom gehoorsaam volg dan kan ons iemand anders se bene wees. Wat 'n vreugde is dit dan nie. Iets wat vir altyd onthou sal word. Prys die Here aan Sy liefde is daar nie einde nie.